GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinski načelnik**

KLASA: 320-01/24-02/1

URBROJ: 2186/03-01/1-24-1

Cestica, 19.08.2024.

**JAVNI POZIV**

**za dodjelu potpora male vrijednosti kroz Program poticanja gospodarskog rasta za razdoblje 2024. – 2027.**

**Podmjera 2.1. Povećanje konkurentnosti poljoprivrednih gospodarstava**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 2. «Bespovratne potpore poljoprivrednom sektoru, Podmjere 2.1. Povećanje konkurentnosti poljoprivrednih gospodarstava iz Programa poticanja gospodarskog rasta za razdoblje 2024. – 2027.» (u nastavku teksta «Program».)

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbe (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24. prosinac 2013. ) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru – u daljnjem tekstu: Uredba o potporama male vrijednosti.

**II. SVRHA I CILJEVI JAVNOG POZIVA**

Svrha javnog poziva je provedba aktivnosti iz Podmjere 2.1. Povećanje konkurentnosti poljoprivrednih gospodarstava kojima se nastoji povećati konkurentnost poljoprivrednih gospodarstava u sektoru primarne poljoprivredne proizvodnje kroz ulaganja u modernizaciju strojeva, radnih vozila i opreme te općenito unaprjeđenje i osuvremenjivanje proizvodnih procesa na gospodarstvu.

Cilj ovog poziva je kroz sufinanciranje dijela troškova nabave materijalne i nematerijalne imovine poljoprivrednim gospodarstvima sa sjedištem/prebivalištem na području Općine Cestica pružiti podršku u povećanju konkurentnosti na tržištu kroz ulaganja u napredniju tehnologiju, opremu, strojeve, i softwerska rješenja u svrhu obavljanja primarne poljoprivredne djelatnosti.

**III. KORISNICI SREDSTAVA**

Korisnici potpora po ovom pozivu mogu biti :

Fizičke i pravne osobe upisane u Upisnik poljoprivrednika i/ili Upisnik obiteljskih poljoprivrednih gospodarstava koje obavljaju gospodarsku djelatnost u sektoru primarne poljoprivredne proizvodnje

Potpora se ne može dodijeliti poljoprivrednim gospodarstvima koja nemaju registrirano sjedište prebivalište na području općine Cestica odnosno prebivalište ukoliko se radi o fizičkoj osobi kao nositelju poljoprivredne djelatnosti.

**IV. FINANCIJSKA ALOKACIJA I IZNOS POTPORE**

Sukladno *Odluci načelnika o objavi javnog poziva* za provedbu Podmjere 2.1. Povećanje konkurentnosti poljoprivrednih gospodarstava, u 2024. godini planirana su sredstva u iznosu od 30.000,00 eura.

Prijavitelj može podnijeti najviše 1 (jedan) projektni prijedlog u sklopu jednog javnog poziva. Ukoliko prijavitelj podnese više projektnih prijedloga, u obzir će se uzeti samo projektni prijedlog s ranijim datumom zaprimanja u Fazi 1 postupka dodjele.

Maksimalni iznos potpore male vrijednost koji se može dodijeliti jednom projektnom prijedlogu iznosi 2.000,00 eura.

Maksimalni iznos bespovratne potpore kumulativno u sklopu ovog Programa koji se može dodijeliti jednom poduzetniku u toku jedne proračunske godine temeljem više mjera/podmjera Programa iznosi 4.000,00 eura.

**V. NAMJENA POTPORE I RAZDOBLJE PRIHVATLJIVOSTI TROŠKOVA**

Potpora se dodjeljuje za troškove kupljene isključivo nove materijalne i nematerijalne imovine a koja doprinosi unaprjeđenju i povećanju konkurentnosti postojećeg poslovanja.

Podnošenje prijava na Javni poziv moguće je od dana objave javnog poziva do dana zatvaranja javnog poziva.

Obavijest o zatvaranju javnog poziva objavljuje se na Internet stranici Općine Cestica i oglasnoj ploči na dan zatvaranja javnog poziva sukladno definiranom krajnjem roku za podnošenje zahtjeva za potporu ili u trenutku kada kumulativni iznos potraživanih bespovratnih sredstava utvrđen u fazi I. postupka dodjele dosegne 100 % planirane omotnice u sklopu javnog poziva za pojedinu podmjeru Programa.

**VI. PRIHVATLJIVI TROŠKOVI I INTENZITET POTPORE**

|  |  |
| --- | --- |
| **SKUPINE PRIHVATLJIVIH TROŠKOVA** | **INTENZITET POTPORE** |
| 1. Oprema, strojevi, alati, radna vozila i proizvodni sustavi te povezani troškovi transporta, montaže i puštanja u pogon *(u širem smislu riječi sva mehanizacija, oprema, vozila i strojevi korišteni u primarnoj poljoprivrednoj proizvodnji)* 2. IKT i mrežna oprema, softwerski sustavi, nabava patenata, autorskih prava ili drugih vrsta intelektualnog vlasništva *(uključujući kupnju licenci za računalne programe)* 3. Oprema, mehanizacija, poljoprivredni priključci i strojevi za primarnu poljoprivrednu proizvodnju opremljeni sustavima za preciznu poljoprivrednu proizvodnju/IOT tehnologijom/robotskom tehnologijom ili sustavima automatizacije | 50 % |
| **Prihvatljiva je nabava nove materijalne i nematerijalne imovine.**  **Prihvatljivi su nastali i plaćeni troškovi u razdoblju od 01.01.2024. godine do dana zatvaranja javnog poziva.** | |

**VII. NEPRIHVATLJIVI TROŠKOVI**

Neprihvatljivi troškovi u sklopu ovog Javnog poziva su:

a. Troškovi povezani s ulaganjima izvan sektora primarne poljoprivredne proizvodnje

b. Troškovi koji se ne mogu izravno povezati s prijavljenim ulaganjem

c. PDV za korisnike u sustavu PDV-a

d. Ulaganja u građevinske objekte

e. Troškovi nastali izvan razdoblja prihvatljivosti troškova

f. Troškovi koji se ne mogu izravno povezati s djelatnošću prijavitelja

g. Ostali troškovi nespomenuti kao prihvatljivi

**VIII. POSTUPAK DODJELE**

Postupak dodjele sastoji se od sljedećih faza:

* Faza I. Registracija projektnih prijedloga
* Faza II. Administrativna provjera, provjera prihvatljivosti prijavitelja, projekta i aktivnosti te provjera prihvatljivosti izdataka
* Faza III. Sklapanje Ugovora o dodjeli sredstava

(1) Faza I. Registracija projektnih prijedloga

Uvjeti koji moraju biti ispunjeni u svrhu registracije projektnog prijedloga su:

1. Na zaprimljenom paketu/omotnici naznačeni su naziv i adresa prijavitelja
2. Na zaprimljenom paketu/omotnici naznačen je datum i točno vrijeme odnosno poslan je kao preporučena pošiljka. U slučaju osobne dostave datum i vrijeme dostave upisuje JUO Općine Cestica.
3. Prijavni paket/omotnica predan je u propisanom roku
4. Prijavni paket minimalno sadrži podatke o podmjeri za koju se podnosi zahtjev za potporu i iznosu prihvatljivih troškova ili potraživanih bespovratnih sredstava

U fazi registracije projektnog prijedloga, izrađuje se lista zaprimljenih projektnih prijedloga koja minimalno sadržava:

a) Datum predaje projektnog prijedloga

b) Naziv prijavitelja

c) Naziv podmjere na koju se podnosi zahtjev za potporu

d) Iznos potraživanih bespovratnih sredstava

(2) Faza II Administrativna provjera, provjera prihvatljivosti prijavitelja, projekta i aktivnosti te provjera prihvatljivosti izdataka

U sklopu faze II vrši se provjera:

a) Projektni prijedlog predan je na odgovarajući Javni poziv

b) Projektni prijedlog sadrži svu dokumentaciju propisanu Javnim pozivom

c) Sva propisana dokumentacija koja zahtjeva potpis prijavitelja je potpisana od strane prijavitelja i ovjerena ukoliko je primjenjivo

d) Aktivnosti projektnog prijedloga i troškovi u skladu su s kriterijima propisanim javnim pozivom

e) Prijavitelj i projektni prijedlog udovoljavaju svim uvjetima prihvatljivosti definiranim ovim Programom

U slučaju da postoje nejasnoće u fazi postupka dodjele I ili II, prijavitelja će se uputiti da u roku od 5 radnih dana dostavi tražena pojašnjenja i/ili dopunu dokumentacije projektnog prijedloga.

**Datum kada prijavitelj dostavi svu traženu dokumentaciju i pojašnjenja smatrati će se datumom predaje zahtjeva za potporu, neovisno o datumu inicijalne dostave zahtjeva za potporu.** U slučaju dostave zahtjeva poštanskom pošiljkom, datumom predaje zahtjeva smatra se datum i vrijeme predaje preporučene pošiljke u poštanskom uredu.

(3) Izdavanje Obavijesti nakon provedene Faze I i Faze II postupka dodjele

Nakon uspješno provedene Faze II postupka dodjele prijavitelju se izdaje *Obavijest o provedenom postupku Faze II postupka dodjele* koja minimalno sadrži:

1. Obavijest o prihvatljivosti/neprihvatljivosti projektnog prijedloga s obrazloženjem
2. Iznos odobrene bespovratne potpore u slučaju izdavanja Obavijesti o prihvatljivosti
3. Informaciju o namjeri i rokovima sklapanja Ugovora o dodjeli sredstava u slučaju prihvatljivosti projektnog prijedloga

(4) Faza III Sklapanje Ugovora o dodjeli sredstava

S prijaviteljima koji su udovoljili svim kriterijima u fazama postupka dodjele sredstava te kojima je izdana Obavijest o prihvatljivosti sklapa se Ugovor o dodjeli sredstava.

U slučaju da preostala sredstva planirana za provedbu pojedine mjere ne budu dovoljna za financiranje čitavog projekta, prijavitelju se može ponuditi mogućnost da poveća vlastiti udio u sufinanciranju kako bi se premostio taj manjak.

(5) U bilo kojoj fazi postupka dodjele prijavitelja se može isključiti iz postupka dodjele ukoliko prijavitelj krši odredbe postupka dodjele na način da ne dostavlja traženu dokumentaciju odnosno ne dostavlja traženu dopunudokumentacije ili dopunu ne dostavlja u za to propisanom roku od strane davatelja potpore. Za prijavitelje za koje se utvrdi da krše odredbe postupka dodjele izdati će se Obavijest o neprihvatljivosti s navodom razloga koji su doveli do isključenja iz postupka dodjele.

(6) Postupak dodjele može trajati najdulje 3 mjeseca od dana zatvaranja javnog poziva po pojedinoj podmjeri Programa te se može produljiti isključivo u uvjetima više sile.

(7) Na dostavljenu *Obavijest o provedenom postupku Faze II postupka dodjele* prijavitelji mogu uložiti Prigovor davatelju potpore, pisanim putem, u roku od 8 (osam) radnih dana od dana zaprimanja Obavijesti zbog sljedećih razloga:

* povrede postupka opisanog u dokumentaciji Programa i Javnog poziva;
* povrede načela jednakog postupanja, načela zabrane diskriminacije, načela transparentnosti, načela zaštite osobnih podataka, načela razmjernosti, načela sprječavanja sukoba interesa, načela tajnosti postupka dodjele bespovratnih sredstava.

O uloženom Prigovoru, davatelj potpore odlučiti će u roku od 15 (petnaest) radnih dana od dana zaprimanja.

Prijavitelj koji ne podnosi prigovor već traži određena pojašnjenja i obavijesti u vezi s postupkom dodjele, podnosi zahtjev davatelju potpore koji je dužan u roku 15 (petnaest) radnih dana od podnošenja zahtjeva izdati obavijest u pisanom obliku.

(8) Sredstva po javnom pozivu dodjeljivati će se do iskorištenja sredstava, po kriteriju redoslijeda zaprimanja a sukladno utvrđenim kriterijima postupka dodjele.

Ukoliko nakon zatvaranja javnog poziva u proračunu ne postoje dostatna sredstava za sve prijavitelje koji su udovoljili kriterijima faze I i faze II postupka dodjele sredstava, prednost na listi imaju prijavitelji koji nisu primili bespovratna sredstva iz Programa poticanja razvoja malog i srednje poduzetništva Općine Cestica za razdoblje 2018. – 2021.

**IX. SADRŽAJ I NAČIN PODNOŠENJA PROJEKTNOG PRIJEDLOGA**

Podnositelj zahtjeva za dodjelu potpore male vrijednost u Jedinstveni upravni odjel Općine Cestica podnosi sljedeću dokumentaciju:

1. Obrazac 1 - Prijavni obrazac - u originalu
2. Obrazac 2 - Izjava prijavitelja - u originalu
3. Obrazac 3 - Izjava o korištenim potporama za prijavitelja i sva povezana poduzeća u originalu
4. Dokaz o registraciji u upisniku poljoprivrednika ili upisniku OPG-ova – u preslici
5. Potvrda o nepostojanju dugovanja prema proračunu Općine Cestica za prijavitelja i odgovornu osobu prijavitelja - u originalu
6. Potvrda o nepostojanju dugovanja prema proračunu RH - u originalu/elektronski izvadak
7. Računi za prijavljene prihvatljive troškove - preslika
8. Dokaz o plaćanju računa ili Izjava za račune plaćene gotovinom – preslika ili izjava korisnika u originalu za račune plaćene gotovinom
9. Fotodokumentacija nabavljene imovine – minimalno 1 fotografija svakog nabavljenog stroja/opreme s vidljivom tipskom pločicom

Obrasci dokumentacije Javnog poziva dostupni su za preuzimanje na službenim web stranicama Općine Cestica.

Obrasci dokumentacije Javnog poziva objavljeni su u formatu za popunjavanje na računalu i u formatu za ispis i ručno popunjavanje.

**Uputno je da prijavitelji dokumentaciju javnog poziva popune na računalu i da spreme elektronsku verziju obrasca.**

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

« Podmjera 2.1. »

ZAHTJEV ZA POTPORU – NE OTVARAJ

Poziv se vodi u modalitetu ograničenog poziva te je **podnošenje prijava omogućeno od dana objave poziva do 01.12.2024. ili do dana zatvaranja poziva kada kumulativni iznos potraživanih bespovratnih sredstava utvrđen u fazi I. postupka dodjele dosegne 100 % planirane omotnice** u sklopu javnog poziva za pojedinu podmjeru Programa.

Projektni prijedlozi zaprimljeni nakon dana zatvaranja javnog poziva a koji su predani na propisan način do dana zatvaranja javnog poziva, odnosno preporučenom poštanskom pošiljkom, uvrstiti će se u postupak dodjele sredstava za tekuću proračunsku godinu

**Prijave podnesene izvan navedenog roka neće biti uzete u razmatranje.**

**X. PITANJA I POJAŠNJENJA**

Potencijalni prijavitelji mogu sva pitanja vezana uz provedu Programa i prijavu na javne pozive iz ovog Programa, postavljati kontinuirano za vrijeme trajanja provedbe ovog Programa putem mail adrese : potpore@cestica.hr

**XI. OBVEZE PRIJAVITELJA**

Korisnici potpora podnošenjem Zahtjeva za dodjelu potpora i potpisom Ugovora o dodjeli potpore jamče da su bespovratna sredstva utrošili za namjenu za koju su podnijeli zahtjev za potporu.

Korisnici potpore se obvezuju zadržati proizvodnju/proizvod/uslugu za koju podnose Zahtjev za dodjelu potporu 2 godine od dana potpisa Ugovora o dodjeli potpore.

Ukoliko se utvrdi da su korisnici odobrena sredstva nenamjenski utrošili, dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.

Korisnik potpore dužan je omogućiti davatelju potpore kontrolu namjenskog utroška dobivene potpore temeljem prethodne pisane obavijesti. O provedenoj kontroli sastavlja se zapisnik.